b"\n_START_ARTICLE_\nSebastes miniatus\n_START_SECTION_\nEtimologia\n_START_PARAGRAPH_\nSebastes prov\xc3\xa9 dels mots grecs sebastes (august, venerable) i miniatus (vermell\xc3\xb3).\n_START_SECTION_\nDescripci\xc3\xb3\n_START_PARAGRAPH_\nFa 91 cm de llarg\xc3\xa0ria m\xc3\xa0xima i 6,8 kg de pes. 13 espines i 13-15 radis tous a l'\xc3\xbanica aleta dorsal (la qual s'est\xc3\xa9n sobre la major part de la longitud del dors) i 3 espines i 7 radis tous a l'anal. Espines del cap de moderades a febles. Pres\xc3\xa8ncia d'espines nasals, preoculars, supraoculars, postoculars, timp\xc3\xa0niques i parietals. Abs\xc3\xa8ncia d'espines coronals i, normalment, tamb\xc3\xa9 de les nucals. Mand\xc3\xadbula inferior aspra i escamosa. Peduncle caudal ample. Boca i aletes vermelles. Aletes generalment vorejades de negre. 3 ratlles fosques que li irradien des dels ulls. L\xc3\xadnia lateral cont\xc3\xadnua. 35-43 branquiespines. Abs\xc3\xa8ncia d'aleta adiposa. Aleta caudal m\xc3\xa9s o menys truncada. Aletes pectorals amb cap espina i 16-18 radis tous. Aletes pelvianes amb 1 espina i 5 radis tous. Sota l'aigua, els juvenils s\xc3\xb3n de color fosc, tret de l'aleta caudal i del peduncle que s\xc3\xb3n clars, i d'algunes \xc3\xa0rees clares als radis tous de l'aleta dorsal (en pocs mesos m\xc3\xa9s endavant, esdevindran de color vermell clar o vermell marr\xc3\xb3, sovint amb taques fosques o clares). Els subadults s\xc3\xb3n de color vermell ma\xc3\xb3, sovint amb marques blanques o negres i franges al voltant de les aletes. La coloraci\xc3\xb3 dels adults varia entre el marr\xc3\xb3, el groc llimona, el groc fosc, taronja i vermell (normalment, amb algun clapejat gris o negre als flancs). Els exemplars que viuen en aig\xc3\xbces poc fondes tendeixen a tindre punts i taques blanques i negres, mentre que els que es troben en zones m\xc3\xa9s fondes sovint s\xc3\xb3n completament vermells. Les femelles creixen m\xc3\xa9s que els mascles. Boca gran i amb la mand\xc3\xadbula inferior sobresortint lleugerament. Aleta anal amb una inclinaci\xc3\xb3 anterior pronunciada. Peritoneu clar. Forma entre els ulls convexa. \xc3\x89s similar en aparen\xc3\xa7a a Sebastes ruberrimus i Sebastes pinniger, per\xc3\xb2 se'n diferencia perqu\xc3\xa8 la part inferior de les mand\xc3\xadbules inferiors d'aquestes darreres esp\xc3\xa8cies no t\xc3\xa9 escates i \xc3\xa9s suau al tacte.\n_START_SECTION_\nReproducci\xc3\xb3\n_START_PARAGRAPH_\n\xc3\x89s de fecundaci\xc3\xb3 interna i viv\xc3\xadpar. A Calif\xc3\xb2rnia, la temporada de fresa t\xc3\xa9 lloc al setembre i, en general, les femelles poden pondre entre 151.000 i 5.601.000 ous. Les larves fan 4,3 mm de llargada en el moment de n\xc3\xa9ixer.\n_START_SECTION_\nAlimentaci\xc3\xb3 i depredadors\n_START_PARAGRAPH_\nMenja peixos (mict\xc3\xb2fids i engr\xc3\xa0ulids), calamars, krill, polps, crancs pel\xc3\xa0gics, gambetes, cop\xc3\xa8podes, amf\xc3\xadpodes, is\xc3\xb2podes, poliquets i Mysida. El seu nivell tr\xc3\xb2fic \xc3\xa9s de 4,04. Els juvenils d'aquesta esp\xc3\xa8cie s\xc3\xb3n depredats pel corb mar\xc3\xad de Brandt (Phalacrocorax penicillatus).\n_START_SECTION_\nH\xc3\xa0bitat i distribuci\xc3\xb3 geogr\xc3\xa0fica\n_START_PARAGRAPH_\n\xc3\x89s un peix mar\xc3\xad, associat als esculls (entre 15 i 274 m de fond\xc3\xa0ria, normalment entre 183 i 274) i de clima subtropical (54\xc2\xb0N-47\xc2\xb0N), el qual viu al Pac\xc3\xadfic oriental: des de l'Estret del Pr\xc3\xadncep Guillem (Alaska) i  l'arxip\xc3\xa8lag Haida Gwaii (la Col\xc3\xbambia Brit\xc3\xa0nica, el Canad\xc3\xa0) fins a les islas San Benito (Baixa Calif\xc3\xb2rnia, M\xc3\xa8xic), incloent-hi el golf d'Alaska, Puget Sound, la mar dels Salish, l'estret de Ge\xc3\xb2rgia i el corrent de Calif\xc3\xb2rnia. Els adults viuen entre les aig\xc3\xbces poc fondes i fondes dels esculls rocallosos, mentre que els juvenils prefereixen les poc fondes.\n_START_SECTION_\nObservacions\n_START_PARAGRAPH_\n\xc3\x89s inofensiu per als humans, el seu \xc3\xadndex de vulnerabilitat \xc3\xa9s alt (63 de 100), la seua longevitat de 60 anys i \xc3\xa9s venut comercialment en forma de filets."